Diit 99
Liak ɛ Kuoth kɛ ɣöö rɛl gɔɔydɛ rɔ
1
Kuoth Nhial ɛ kuäär,
kä a naath diaal lathɛ
kɛ dual!
Kä jɛn cɛ nyuur wi̱i̱
kɔam kuäärädɛ,
wi̱i̱ pua̱nyni ti tekɛ gɔ̱k,
kä a piny kuɛ lath!
2
Kuoth Nhial di̱tdɛ kä Dha-yɔn,
kä liakɛ ni jɛ ɛ döör diaal.
3
Akɛ liak kɛ ciötdu min di̱i̱t
in luɔ̱thkɛ,
kɛ ɣöö rɛl gɔɔydɛ rɔ!
4
Kuäär mi bumɛ, kä ɛ nho̱o̱k cuŋni,
ji̱n ci päär rialikä,
ji̱n ci cuŋ kɛnɛ thuɔ̱ɔ̱k la̱t kɛ kui̱
thuɔk duëël Je-kɔb.
5
Liakɛ Kuoth Nhial ni Kuothdan.
Pal ɛ jɛ luaakdɛ kɔm
ciöknikɛ jɛn rɛl
gɔɔydɛ rɔ!
6
Muthɛ kɛnɛ Ä-ron tekɛ rɛy
bööthni palädu,
kä Tha-muɛl tëë rɛy nɛɛni
tëë ca ciötdɛ pal.
Cukɛ Kuoth Nhial thiec,
kä cuɛ kɛ loc.
7
Cuɛ ruac kɛ kɛ rɛy ciökä puɔ̱rä,
kä cukɛ luëëkɛ tit,
amäni ŋuɔ̱t tëë cɛ ka̱mkɛ.
8
Aɣ Kuoth Nhial ni Kuothda
cikɛ loc,
ɛ ji̱n Kuoth mi pälkɛ ikä,
duundɛ ɣöö la duääci kɛ
kɛ kui̱ jiäknikiɛn.
9
Liakɛ Kuoth Nhial ni Kuothdan,
kä palɛ jɛ wi̱i̱ pa̱a̱mdɛ
min rɛl gɔɔydɛ rɔ̱,
kɛ ɣöö Kuoth Nhial ni
Kuothdan rɛl gɔɔydɛ rɔ.
